ΚΑΝΟΝΙΣΜΟΣ (ΕΚ) αριθ. 688/94 ΤΗΣ ΕΠΙΤΡΟΠΗΣ της 28ης Μαρτίου 1994 για την τροποποίηση του κανονισμού (ΕΟΚ) αριθ. 3713/92 περί παρατάσεως της προθεσμίας για την εφαρμογή του άρθρου 11 παράγραφος 1 του κανονισμού (ΕΟΚ) αριθ. 2092/91 του Συμβουλίου σχετικά με τη βιολογική παραγωγή γεωργικών προϊόντων και τις συναφείς ενδείξεις στα γεωργικά προϊόντα και τρόφιμα, όσον αφορά τις εισαγωγές από τρίτες χώρες

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2091/91 του Συμβουλίου της 24ης Ιουνίου 1991 σχετικά με τη βιολογική παραγωγή γεωργικών προϊόντων και τις συναφείς ενδείξεις στα γεωργικά προϊόντα και τρόφιμα (1), όπως τροποποιήθηκε τελευταία από τον κανονισμό (ΕΟΚ) αριθ. 2608/93 της Επιτροπής (2), και ιδίως το άρθρο 16 παράγραφος 3 δεύτερο εδάφιο,

Εκτιμώντας:

ότι ο κανονισμός (ΕΟΚ) αριθ. 3713/92 της Επιτροπής (3), όπως τροποποιήθηκε από τον κανονισμό (ΕΟΚ) αριθ. 1593/93 (4), παρέτεινε κατά 15 μήνες την προθεσμία για την εφαρμογή του άρθρου 11 παράγραφος 1 του κανονισμού (ΕΟΚ) αριθ. 2092/91 για τα προϊόντα που εισάγονται από ορισμένες τρίτες χώρες-

ότι οι τρίτες χώρες υπέβαλαν στην Επιτροπή αίτηση να συμπεριληφθούν στον κατάλογο των τρίτων χωρών που προβλέπεται στο άρθρο 11 παράγραφος 1 του κανονισμού (ΕΟΚ) αριθ. 2092/91 καθώς και την τεκμηρίωση που προβλέπεται στο άρθρο 2 παράγραφος 2 του κανονισμού (ΕΟΚ) αριθ. 94/92 της Επιτροπής (5), πριν από την ημερομηνία που αναφέρεται στο άρθρο 16 παράγραφος 3 δεύτερο εδάφιο του κανονισμού (ΕΟΚ) αριθ. 2092/91-

ότι, όπως προκύπτει από την εξέταση των υποβληθέντων στοιχείων, σε ορισμένες από τις τρίτες χώρες, εφαρμόζονται οι κανόνες παραγωγής και ελέγχου οι οποίοι φαίνεται να πληρούν σε μεγάλο βαθμό την απαίτηση ισοδυναμίας που προβλέπεται στο άρθρο 11 παράγραφος 2 του κανονισμού (ΕΟΚ) αριθ. 2082/91- ότι, εντούτοις, ορισμένα σημεία πρέπει να εξετασθούν πληρέστερα και πιο ολοκληρωμένα με αποτέλεσμα να μη μπορεί να ληφθεί απόφαση προς το παρόν για την προσθήκη αυτών των τρίτων χωρών στον κατάλογο που αναφέρεται στο άρθρο 11 παράγραφος 1 στοιχείο α) του κανονισμού (ΕΟΚ) αριθ. 2092/91-

ότι, για ορισμένες χώρες μέλη της Ευρωπαϊκής Ζώνης Ελευθέρων Συναλλαγών (ΕΖΕΣ), οι εισαγωγές στην Κοινότητα προϊόντων που προέρχονται απ' αυτές τις χώρες θα υπόκεινται σύντομα στις διατάξεις της συμφωνίας για τον Ευρωπαϊκό Οικονομικό Χώρο (ΕΟΧ)-

ότι πρέπει, επομένως, να παραταθεί η προθεσμία ώστε να ολοκληρωθεί η εν λόγω εξέταση-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής που προβλέπεται στο άρθρο 14 του κανονισμού (ΕΟΚ) αριθ. 2092/91,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 1 του κανονισμού (ΕΟΚ) αριθ. 3713/92, οι όροι "επί έξι μήνες" αντικαθίστανται από τους όρους "επί 26 μήνες".

Άρθρο 2

Ο παρών κανονισμός αρχίζει να ισχύει την 1η Απριλίου 1994.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 28 Μαρτίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 198 της 22. 7. 1991, σ. 1.

(2) ΕΕ αριθ. L 239 της 24. 9. 1993, σ. 10.

(3) ΕΕ αριθ. L 378 της 23. 12. 1992, σ. 21.

(4) ΕΕ αριθ. L 153 της 25. 6. 1993, σ. 15.

(5) ΕΕ αριθ. L 11 της 17. 1. 1992, σ. 14.